tomron87/hebrew-wikipedia-sentences-corpus huggingface dataset:
בטורניר זה, וידה ערך שלוש הופעות, בניצחון 0–1 על טורקיה ובתיקו 2-2 מול צ'כיה בשלב הבתים, ובהפסד 0–1 לפורטוגל בשמינית הגמר, שהביא להדחתה של קרואטיה מהטורניר.
בשנת 2018 נכלל וידה בסגל הקרואטי למונדיאל 2018 והיה בו לשחקן הרכב קבוע.
במשחק רבע הגמר, מול נבחרת רוסיה המארחת, הבקיע וידה שער יתרון לקרואטיה שהעלה אותה ל-1–2 במהלך הארכה.
המשחק הסתיים בתיקו 2-2 והמשיך לבעיטות הכרעה.
וידה הבקיע את הפנדל שלו, וקרואטיה ניצחה 3–4 ועלתה לחצי הגמר מול נבחרת אנגליה.
וידה וקרואטיה ניצחו את אנגליה בחצי הגמר בתוצאה 1–2. במשחק הגמר הפסידו וידה וקרואטיה לנבחרת צרפת בתוצאה 2–4.
אליפות ליגת העל הקרואטית: 2011/12
דום הנצחי הוא משחק פעולה מסוגת משחקי יריות בגוף ראשון שפותח על ידי חברת id Software ויצא לאור לראשונה ב-20 במרץ 2020 על ידי Bethesda Softworks למחשב האישי, לקונסולות המשחק פלייסטיישן 4 ו-Xbox One וכן גם לפלטפורמת Stadia מבית גוגל.
המשחק מהווה את משחק ההמשך ל"דום" משנת 2016, והוא הכותר החמישי בסדרת DOOM המצליחה.
עלילת המשחק סובבת סביב גיבור המשחק הקודם, דום סלייר, כאשר הוא מתמודד מול צבאות הגיהנום שפלשו לכדור הארץ וזרעו בו הרס וחורבן.
כמו כן, עליו לעצור גזע תבוני עוין דמוי מלאכים המבקש להכחיד את האנושות, תוך כדי גילוי פרטים על עברו ותפקידו במלחמה המתמשכת בין בני האנוש, הגיהנום וממלכת גן-עדן.
המשחק זכה להצלחה ולתשבחות על המשחקיות, העלילה, הגרפיקה ועיצוב השלבים, וכן גם על הפסקול.
ב-20 באוקטובר 2020 יצאה חבילת ההרחבה הראשונה למשחק, "האלים העתיקים – חלק 1", הממשיכה מבחינה עלילתית את אירועי המשחק, וב-18 במרץ 2021 יצאה חבילת ההרחבה השנייה, "האלים העתיקים – חלק 2".
באופן כללי, המשחק ממשיך את העקרונות שעליהם התבסס קודמו בסדרה: קרבות מהירים נגד מספר רב של אויבים, המעודדים את השחקן להשתתף באופן פעיל בקרב על מנת לשרוד, תוך שימוש במגוון כלי נשק.
ארסנל כלי הנשק שעומד לרשות השחקן מגוון וכולל, לצד רוב כלי הירייה שהוצגו במשחק הקודם, גם מספר כלי נשק לקרבות פנים אל פנים, כגון מסור שרשרת וחרב דו-ידנית בשם "להב כור-המצרף" (Crucible Blade).
כמו כן, חלק מהרובים קיבלו תכונות נוספות, כאשר הבולט ביותר מביניהם הוא רובה-הציד הדו-קני, שעכשיו כולל גם וו תפיסה המאפשר לשחקן גם להתקרב אל אויבים הרחוקים ממנו יחסית, על מנת להעניק לשחקן שליטה טובה יותר בתנועתו בשדה הקרב.
השחקן מצויד גם במטול רימונים המחובר לחליפתו, ובאמצעותו השחקן יכול לשגר אל אויביו רימוני נפץ, או רימוני קרח המקפיאים כל יריב הנמצא בטווח הפיצוץ.
אחד ההבדלים הגדולים ביותר בין משחק זה למשחק הקודם הוא שבמשחק זה ערכות הרפואה, התחמושת והשריון פזורים בצורה מצומצמת הרבה יותר מאשר במשחק הקודם.
שינוי זה נועד לעודד את השחקנים לרפא ולחמש את עצמם תוך כדי קרב, באמצעות שימוש בטכניקות שונות ובהן:
Glory Kills – מכניקת משחק זו, שזכתה לפופולריות במשחק הקודם, חוזרת גם כאן: כאשר כמות החיים של היריב יורדת אל מתחת לסף מסוים, השחקן יכול לקטול אותה בידיים ריקות בדרכים אלימות במיוחד.
הריגת האויב בדרך זו מרפאת את נקודות החיים של השחקן.
באמצעות המסור החשמלי השחקן יכול לנסר את אויביו ולהשיג מהם כמות רבה של תחמושת לכלל סוגי כלי הנשק.
Flame Belch – להביור המותקן על חליפת השחקן ומעלה באש את היריב.
בזמן שהיריב בוער, השחקן יכול לירות עליו כדי להשיג חתיכות שריון, המגנות על נקודות החיים שלו.
כתוצאה מהכנסת מכניקות אלו, זירות הקרב השתנו כמעט לגמרי מהמשחק הקודם, וכעת לכל שדה קרב, כולל קרבות בוס, יזומנו מפעם לפעם אויבים "חלשים" יחסית (המכונים בז'רגון המשחק Fodder demons - "בשר תותחים") המהווים הזדמנות לשחקן לחדש את בריאותו, שריונו או את מאגר התחמושת שלו.
בכך, המשחק מעודד את השחקן לפתח טקטיקות קרב, להחליט באילו אויבים להתמקד קודם ולנצל בצורה טובה יותר את סביבת המשחק.
האויבים במשחק רבים ומגוונים, ולטענת במאי הקריאייטיב של המשחק, הוגו מרטין, מספר האויבים הזמינים במשחק כפול מאשר המשחק הקודם.
חלק מן האויבים הוצגו עוד במשחק הקודם, חלקם הוצגו במשחקים קודמים עוד יותר כמו דום 2: גיהנום על כדור הארץ, וחלקם מופיעים לראשונה במשחק זה.
בין האויבים הזמינים במשחק נכללים גם יצורים כמו Marauders, שדים מהירים וחסונים העוטים על עצמם מגן החוסם לחלוטין כל סוג של נזק כאשר השחקן רחוק מהם; Carcasses, היוצרים מחסומי אנרגיה המגנים על המפלצות שנמצאות מאחוריהם; ו-Arch-Vile, שד רב-עוצמה המזמן ללא הפסקה שדים מחוזקים.
הבינה המלאכותית של האויבים השתפרה אף היא, דבר ההופך את המשחק למאתגר יותר לעומת קודמו.
בזכות מנגנון ייחודי בשם "Destructible Demons" שהוטמע במנוע המשחק, גופם של האויבים נהרס ומתפרק לאט לאט ככל שהאויב סופג יותר נזק, דבר העשוי לתת אינדיקציה לשחקן על מצבו של האויב.
נוסף על כך, לחלק מן האויבים יש נקודות תורפה בגופם, דוגמת כלי נשק, שריונות ואף חלקים אורגניים המחוברים לגופם וניתנים להשמדה, כאשר השמדת החלקים האלו תחליש משמעותית את האויב או תמנע ממנו להשתמש ביכולותיו המיוחדות.
יכולת התנועה של השחקן במרחב השתפרה אף היא לעומת משחקים קודמים בסדרה.
המשחק מציג, לצד יכולת הקפיצה הכפולה שהוצגה במשחק הקודם, גם יכולת "לדווש" תוך כדי תנועה (לרבות תנועה באוויר) לכיוונים שונים, טיפוס על קירות, ושימוש בעזרים שונים לצורך ביצוע תרגילים אקרובטיים העוזרים לשחקן להישאר באוויר.
חלק לא קטן מהמשחק מוקדש לניווט בסביבות עוינות תוך ניצול יכולות התנועה של השחקן, ובכך המשחק מקבל גם אופי של משחק פלטפורמה תלת-ממדי.
בדומה למשחק הקודם, גם במשחק זה השחקן יכול לאסוף שיפורים ושדרוגים לכלי נשקו, לחליפת השריון שלו, וכן להשתמש בכוחם הנסתר של קריסטלים המסייעים לשחקן לשפר את יכולותיו תוך כדי הגדלת כמות החיים, השריון או התחמושת המקסימלית.
כמו כן, השחקן יכול להשתמש בכוחן של רונות הפזורות בחלק מהשלבים, ומעניקות לשחקן יכולות מיוחדות שונות אותן השחקן יכול לנצל תוך כדי קרב.
נוסף על אלו, ניתן לאסוף גם חפצים ירוקים דמויי גולגולת המעניקים לשחקן "הזדמנות נוספת" לאחר שנהרג.
שחקן שנהרג תוך כדי קרב ויש ברשותו לפחות גולגולת אחת שכזו, יחזור לחיים באותו הרגע ובאותו המקום עם בריאות ושריון מלאים, במקום לחזור לנקודה האחרונה בה המשחק נשמר.
המשחק מציע שש רמות קושי, כאשר 4 מהן נחשבות לרמות קושי "רגילות" המסודרות מן הקלה ביותר לקשה ביותר, וההבדל ביניהן נעוץ באגרסיביות של האויבים ובנזק שהם גורמים לשחקן:
I'm too young to die ("אני צעיר מדי מכדי למות").
ברמת קושי זו, התחמושת והשריון הופכים לנפוצים יותר מאשר ביתר רמות הקושי.
Hurt me plenty ("תכאיבו לי כמה שיותר")
שתיים מהן נחשבות למצבי משחק מיוחדים, עקב כך שהן בעיקרן משנות את פורמט המשחק:
בעוד שרמת הקושי של האויבים זהה לזו של רמת "Nightmare", במצב משחק זה לשחקן ניתנת רק הזדמנות אחת לסיים את המשחק.
לא ניתן לשמור את המשחק, אפשרות השמירה האוטומטית מבוטלת, ופריטים המעניקים "הזדמנות נוספת" לשחקן מושמטים כלל מהשלבים.
כתוצאה מכך, המוות במשחק הוא קבוע, ויחזיר את השחקן אל התפריט הראשי.
בחירה במצב זה מאפשרת לשחקן לשחק באחת מארבע רמות הקושי הרגילות, בהן השחקן יכול לאסוף פריטי "הזדמנות נוספת", אך עם מספר שינויים שנלקחו מרמת "אולטרה-סיוט": גם כאן אפשרות השמירה מבוטלת, ושחקן שגמר את מלאי ה"הזדמנויות הנוספות" שברשותו, יעמוד בפני סכנת מוות קבוע, המחזיר את השחקן אל התפריט הראשי.
אלמנט מרכזי במשחק הוא מבצרו של הדום סלייר, ספינת חלל בשם Fortress of Doom ("מבצר האבדון").
בתוך החללית, השחקן יכול גם למצוא נשק "סודי" – Unmakyr – הזמין בפני השחקן לאחר שסיים שישה Slayer Gates, שדות קרב "סודיים" שנמצאים בתוך השלבים הרגילים.
לצד הקמפיין העלילתי המיועד לשחקן יחיד, "דום הנצחי" מציע מספר מצבי משחק מיוחדים, המאפשרים לשחקן להתמודד מול שחקנים אחרים ברשת האינטרנט, או להתמודד מול אתגרי הישרדות שיבחנו את יכולותיו.
המשחק מציג מצב מרובה-משתתפים א-סימטרי, כלומר: למשתתפים במשחק ישנם יכולות שונות, ובכך יחסי הכוחות ביניהם אינם זהים.
מצב זה מכונה בשם "Battlemode".
במהלך המשחק, שני שדים הנשלטים על ידי שחקנים לוחמים כנגד נחת בן-אנוש, הנשלט גם הוא על ידי שחקן.
השחקן הנמצא בצד השדים יכול לשחק במגוון שדים מתוך המאגר הקיים במשחק, כאשר לכל שד יש מתקפות ויכולות מיוחדות משלו.
עם יציאת המשחק לאור היו זמינים חמישה שדים, כאשר עדכונים עתידיים שיצאו עבור המשחק כללו עימם שיפורים שונים למצב זה, וכן שדים חדשים שניתן לשחק איתם.
המפתחים תכננו גם לכלול מצב מרובה-משתתפים שני בשם Invasion ("פלישה"), ובמסגרתו השחקן יכול "לפלוש" לתוך קמפיין לשחקן יחיד של שחקן אחר בתור שד וללחום בשחקן המשחק את הקמפיין (עם אפשרות לכבות את התמיכה במצב זה כדי "למנוע" משחקנים אחרים לפלוש אליך בזמן המשחק).
עם זאת, עבודת הפיתוח על מצב משחק זה בוטלה ביולי 2021 על מנת להתרכז בפיתוח מצב ה"עדר", המיועד בעיקרו לשחקן יחיד.
בניגוד למצב מרובה-המשתתפים של המשחק הקודם, שפותח על ידי מפתחת משחקים חיצונית, מצב מרובה-המשתתפים של המשחק פותח על ידי איד בלבד.
מצב משחק זה יצא לאור ב-26 באוקטובר 2021 כחלק מעדכון 6.66, ומהווה מצב הישרדות בו על השחקן להחזיק מעמד כמה שיותר זמן מבלי למות מול גלים הולכים ומתגברים של שדים ומפלצות.
במסגרת מצב משחק זה, השחקן מתחיל כאשר יש ברשותו רק רובה ציד, ועליו לעבור בהצלחה את גלי השדים הנשלחים נגדו על מנת לקבל גישה לכלי נשק נוספים.
הריגת שדים והשלמת אתגרי בונוס מזכות את השחקן בנקודות, הנצברות לאורך המשימות השונות במצב המשחק.
הנקודות אותן צובר השחקן נשמרות ב"טבלת שיאים" מקוונת, ובכך מאפשרת לשחקן להשוות את תוצאותיו עם תוצאות שחקנים אחרים.
המשימות מגוונות וכוללות, בין היתר, הריגה של מספר שדי "מפתח" המסומנים בסימון מיוחד, או השלמת קטעי פלטפורמה באמצעות ניצול יכולות התנועה של השחקן אשר פורטו לעיל.
רמת הקושי של זירות הקרב הולכת וגדלה עם ההתקדמות במשחק, ובין השדים הזמינים במצב זה נמנים גם שדים שהוצגו לראשונה בחבילות ההרחבה "האלים העתיקים", גם אם השחקן עדיין לא רכש אותן.
בעוד שמוות במצב זה מציין את סוף המשחק בדומה למשחקי הישרדות אחרים, גם במצב משחק זה זמינים לשחקן גולגולות "הזדמנות שנייה" זהות בפעולתן לגולגולות הזמינות בקמפיין העלילתי.
צבירת נקודות והשלמת משימות יזכו את השחקן בפריטים קוסמטיים שונים.
עלילת המשחק מתרחשת 8 חודשים לאחר אירועי המשחק הקודם, במסגרתם גיבור המשחק, העונה לכינוי דום סלייר, עצר פלישה של שדים מהגיהנום על כוכב מאדים.
במהלך תקופת ביניים זו, צבאות הגיהנום פלשו אל כדור הארץ, זרעו בו הרס וחורבן וטבחו בלמעלה מ-60% מאוכלוסייתו.
"תאגיד התעופה והחלל" (UAC) המושחת והשטניסטי השולט בפועל בכדור הארץ אינו עושה דבר בנידון, ואף קורא לאזרחים להכיל את המאורעות.
אחרוני הניצולים מאורגנים במחתרת בשם Armored Response Coalition (ובראשי תיבות: ARC) אך חבריה אולצו אף הם להתחבא לאחר שספגו אבדות כבדות מהכוח הפולש.
בתחילת המשחק, הסלייר מוצא את עצמו בחללית הקרויה "מבצר האבדון", שם הוא מתבקש על ידי הבינה המלאכותית VEGA, השולטת על החללית, להתנקש בחייהם של "כוהני הגיהנום" על מנת לעצור את הפלישה.
"כוהני הגיהנום" משרתים ישות תבונית בשם ח'אן מאיקר (Khan Maykr), השייכת לגזע תבוני של חייזרים דמויי מלאכים בשם "מאיקרים" (Makyrs).
הנחת מגלה כי הח'אן מאיקר מחפשת להקריב את כלל האנושות על מנת לזכות מחדש בחיי נצח.
לאחר שהסלייר מחסל את הכוהן הראשון, הח'אן מאיקר משגרת את שני הכוהנים האחרים למקומות מרוחקים, מה שמאלץ את הסלייר להמשיך בחיפושיו.
VEGA מייעצת לו לבנות מחדש מתקן איתור בין-ממדי, אשר חלקיו מצויים במימד מקביל בשם "ארג'נט דינור", וכן בגיהנום עצמו.
במהלך הביקור בגיהנום, פוגש הסלייר בדמות מוכרת מעברו, אשר חיה בגלות תחת השם "הבוגד".
"הבוגד" מעניק לסלייר פגיון, ומקור אנרגיה, ואומר לו כי "הוא יידע מה לעשות איתם".
לאחר שהפעיל את המתקן, מצליחה VEGA לאתר את מיקומו של כוהן הגיהנום השני הממוקם במתקן צבאי של UAC באזור הקוטב הצפוני, והסלייר מחסל גם אותו.
בתגובה, הח'אן מאיקר מגבירה את פעילות צבא השדים בכדור הארץ ומעבירה את הכוהן השלישי אל מחוץ לכדור הארץ.
VEGA מציעה לסלייר למצוא את סמואל היידן, שמשמש כיום כמנהיג כוחות המחתרת "ARC", ובבניין המפקדה מוצא הנחת את גופו הרובוטי ההרוס ומביא אותו אל "מבצר האבדון".
הסלייר בסופו של דבר מצליח להגיע אל העיר העתיקה בליבת הכוכב, ומשם אל סנטינל פריים.
במהלך מסע החיפוש בסנטינל פריים, חווה הסלייר מספר פלאשבקים, המגלים לשחקן על עברה של הדמות – לרבות העובדה כי הדום סלייר הוא לא אחר מאשר הדמות המכונה "Doomguy": נחת החלל האלמוני, גיבור משחקי "דום" הראשונים.
הולוגרמה של הח'אן מאיקר, המופיעה בין הפלאשבקים, מזהירה את הנחת כי חיסול כוהן הגיהנום האחרון יגרור איתו השלכות קשות.
הנחת לא מקשיב לאזהרותיה, ומחסל את הכוהן ואת שומר-ראשו המפלצתי.
בתגובה, מתרה בפניו הח'אן מאיקר כי תשחרר אל פני האדמה את השד המפלצתי הגדול והנורא מכולם, טיטאן דמוי-בפומט בשם איקונין החטא (Icon of Sin), על מנת להשמיד את כדור הארץ אחת ולתמיד.
הנחת מגלה כי כדי ללחום בשד זה, עליו לחזור שוב אל מימד "ארג'נט דינור", ולהשיב משם חרב דו-ידנית בשם "להב כור המצרף" (Crucible Blade) אשר שימשה אותו בעברו.
במהלך המסע מתגלים פרטים נוספים מעברו של הנחת, לרבות הנקודה בה קיבל את כוחותיו העל-אנושיים, אשר הוענקו לו על ידי מאיקר מורד העונה לכינוי "שרפים".
בנוסף לכך, מגלה הנחת כי המאיקרים בשלב מסוים היו בני-אלמוות אך איבדו את היכולת הזו, וכדי להחזיר אותה, כרתו ברית עם השטן שליט הגיהנום (המכונה במשחק אדון האופל), שבמסגרתה תועבר אליהם אנרגיית ארג'נט מנשמותיהם של המעונים בגיהנום.
בתמורה לאספקה קבועה של אנרגיית ארג'נט, יספקו המאיקרים לצבאות הגיהנום עולמות נוספים לפלוש אליהם.
תחת הדרכתו של היידן, הנחת יורד חזרה אל הגיהנום בעקבות הנשמות המעונות, על מנת להגיע למימד הבית של המאיקרים, אורדאק (Urdak), המכונה גם "ממלכת גן עדן".
כאשר הוא מגיע לאורדאק, מוצא הנחת את הח'אן מאיקר יחד עם עושי דברה, ומשתמש בפגיונו של "הבוגד" על מנת לסכל את הטקס הפולחני שיעניק למאיקרים שליטה על "איקונין החטא".
סיכול הטקס מוציא את הטיטאן מכלל שליטה, וזה פונה אל כדור הארץ במטרה להחריבו.
בזמן שהנחת מנסה למצוא דרך לחזור מאורדאק אל כדור הארץ, מנסה הח'אן מאיקר לעוצרו, אך הוא נלחם בה ומביס אותה.
מותו של הטיטאן מסמל את סיום הפלישה.
האלים העתיקים – חלק 1
הניצחון על השדים ועצירת הפלישה לכדור הארץ נשא איתו מחיר כבד: מותה של הח'אן מאיקר "שבר" את הברית בין אורדאק לגיהנום, ואפשר לצבא הגיהנום לכבוש באין מפריע את אורדאק, ולהשתמש בו כבסיס לפלישות עתידיות.
כדי לסכל את מזימות השדים, נעזר סמואל היידן בנחת ובמדעני מחתרת ARC כדי למצוא את המאיקר העונה לשם "שרפים" ולהסתייע בו.
לאחר שהנחת מוצא את מתקן האכסון של "שרפים" באחד מהמתקנים הצבאיים של UAC, הוא מעלה את תודעתו של היידן למתקן, ושם מתגלה כי היידן ו"שרפים" – ששמו האמיתי סאמור מאיקר – הם למעשה אותה הישות.
"שרפים" מבקש מהנחת לרדת בחזרה לגיהנום, שם, באזור הנקרא "ביצות הדם", הוא מתבקש כדור אנרגיה המכיל את אנרגיית החיים של ישות מסתורית בשם "האב" (Father).
לאחר שהנחת מוצא את כדור האנרגיה, הוא בוחר להשמיד אותו, בניגוד להנחיותיו של "שרפים".
במקום זאת, הוא מעדיף להשתמש בכדור אנרגיית החיים של אדון האופל, על מנת להביאו אל היכל ה"לומינאריום" שבאורדאק.
תוכניתו של הנחת היא להחזיר את "אדון האופל" לצורתו הגשמית.
מה שיאפשר לנחת לחסלו על מנת להשמיד את השדים אחת ולתמיד.
באורדאק, נאלץ הנחת להילחם נגד "שרפים" המנסה להניא אותו מלעשות כן.
"שרפים" מובס, ומזהיר את הנחת כי החזרת השטן לצורתו הגשמית היא תהליך בלתי הפיך, לפני שהוא משוגר משם על ידי "האב".
הנחת מצליח להחזיר את אדון האופל בחזרה לצורתו הגשמית, ומגלה כי נוצר בצלמו (הסיבה לכך מורחבת כאן).
האלים העתיקים – חלק 2
לאחר שזימן את אדון האופל, הנחת מנסה להורגו אך נכשל בכך, עקב חוקי ממלכת גן-עדן שאוסרות על שפיכות דמים בהיכל ה"לומינאריום".
אדון האופל מורה לנחת לפגוש אותו בעיר "אימורה", בירת הגיהנום, ולהתייצב מולו לעימות הסופי.
על מנת להגיע אל אימורה, על הנחת להפעיל שער בין-ממדי הנקרא "השער של דיוום" (Gate of Divum) שהוא המקום היחיד ממנו ניתן להגיע אל העיר.
"האב" מורה לנחת לחזור אל ארג'נט דינור על מנת להשיג משם גביש מיוחד, ממנו ניתן להפיק את האנרגיה הנדרשת להפעלת השער.
הקריסטל ממוקם בתוך ספינת חלל שנקראת "חנית העולם" (World Spear), שהגיעה מהחלל החיצון ונחתה במימד לפני שנים רבות.
בדרך הוא נפגש מחדש ב"בוגד", ומגלה ששמו טוהר לאחר חיסולו של "איקונין החטא", ושמו האמיתי ואלן (Valen).
ואלן מעניק לנחת פטיש אנרגיה מיוחד, שיעזור לו במלחמתו.
לאחר מכן, משחרר הנחת את רוחותיהם של הסנטינלים הכלואים בחללית ומשיג את גביש האנרגיה.
בעזרת הגביש, חוזר הנחת חזרה אל כדור הארץ, ולאחר לחימה בצבא של שדים, מצליח הנחת להפעיל את השער ולהשתגר אל אימורה.
על מנת להגיע אל אדון האופל, על הנחת לחדור מעבר להגנות המסיביות סביב העיר, המכילות אלפי שדים וטכנולוגיות הגנה מתקדמות.
עזרה מגיעה ממימד ארג'נט דינור בדמות צבא חמוש ומצויד של סנטינלים המובל על ידי ואלן, המסייעים לנחת לחדור מעבר להגנות ולהשתגר אל זירת הקרב בה יוכל ללחום נגד אדון האופל.
במהלך הקרב, מגלה אדון האופל לנחת כי הוא למעשה הבורא האמיתי של היקום מכיל את הממדים בהם ביקר הנחת עד כה – המימד בו נמצא כדור הארץ, מימד ארג'נט דינור, אורדאק, והגיהנום – שנקרא "ג'קאד" במקור.
הוא מספר לו כי מימד "ג'קאד" היה המימד הראשון שנברא, אך המאיקרים בראשות "האב", בגדו בו ושיכתבו את ההיסטוריה כך שייראה כאילו "האב" הוא בורא העולם.
מאורע זה, על פי דבריו, גרם לו לפנות אל המאיקר המורד, סאמור מאיקר ("שרפים"), על מנת שיסייע לו ליצור לוחם-על שינקום את נקמתו בכך שיתרום להשמדת המאיקארים.
הנחת מצליח להביס בסופו של דבר את השטן ודוקר אותו בליבו, ומתמוטט זמן קצר לאחר מכן עקב העובדה כי כוחותיו העל-אנושיים הוענקו לו, בעקיפין, על ידי אדון האופל.
מותו של אדון האופל גורם להשמדת כל יצירי כפיו המצויים מחוץ לגיהנום.
בסיום המשחק, הנחת נראה קבור על ידי קבוצה של מאיקארים בסרקופג דומה לסרקופג ממנו התעורר במשחק הקודם.
המשחק הוכרז על ידי Bethesda Softworks, אשר בבעלותה זכויות היוצרים על הזיכיון, במהלך תערוכת E3 של 2018, וסרטון המשחקיות הראשון הוצג בכנס QuakeCon באותה השנה.
בת'סדה תכננה להוציא את המשחק לאור לפלטפורמות המשחקים פלייסטיישן 4, Xbox One, נינטנדו סוויץ' וכן למחשב האישי.
כמו כן, הכריזה החברה במרץ 2019 על כוונתם לשווק את המשחק לפלטפורמת הזרמת המשחקים מבית גוגל.
המשחק פותח על ידי id Software, כאשר על פיתוח גרסת הסוויץ' הייתה אמונה חברה בשם Panic Button.
המשחק היה הראשון להשתמש במנוע החדשני id Tech 7 מבית איד, שפותח על גבי ממשק תכנות היישומים הגרפי .
המנוע הציג שיפורים גרפיים משמעותיים בתחום הגאומטריה ועיבוד הטקסטורות, כולל תמיכה עתידית בניתוב קרניים בזמן אמת, וכן שיפורי ביצועים, דוגמת הפחתה בזמן טעינת השלבים.
לטענת המפתחים, קוד המקור של המנוע מכיל הרבה פחות שורות קוד מאשר קודמו id Tech 6 על מנת להקל על הביצועים – על פי הצהרתם ב לשנת 2019, כמיליון שורות קוד קוצצו מהמנוע עקב השמטת התמיכה בממשק הגרפי OpenGL.
במהלך עבודת הפיתוח, ציינו המפתחים כי הם מעוניינים ליצור יקום בדיוני שלם סביב זיכיון "דום", עם מקומות רבים אותם יוכל השחקן לחקור, דבר אשר בא לידי ביטוי במהלך עלילת המשחק וכן במהלך עלילות שתי חבילות ההרחבה.
מבחינה אמנותית, המשחק נועד להמשיך את הסגנון האמנותי שהוצג לראשונה במשחק הקודם – דום 2016, ולשם כך, מפתחי המשחק עיצבו את רוב האויבים בצורה דומה למדי לדרך בה עוצבו במשחק הקודם.
עם זאת, חלק מן האויבים עוצבו כך שיזכירו גם את האויבים משני המשחקים הקלאסיים באותה המידה.
המפתחים הוסיפו גם אפשרות שבה השחקן יוכל למקם את הנשק שלו במרכז המסך (במקום בצד, כמקובל במשחקי יריות אחרים), בדיוק כפי שהיה בשני משחקי דום הקלאסיים זז.
בין מקורות ההשראה של המשחק, לטענת המפתחים, נמנים משחקי פעולה ממוחשבים בסגנון ארקייד כמו ו-Devil May Cry, וכמו כן גם את משחק השחמט.
בעקבות שערורייה זו, הבינו המפתחים כי יש לעצב משחק המותאם לכולם, ולא רק לשחקנים מיומנים ש"רגילים" לשחק במשחקי יריות "בהילוך מהיר" דוגמת דום או Quake.
כמו כן, איד החליטה לקחת לידיה גם את עניין פיתוח מצב מרובה-המשתתפים של המשחק, וזאת בניגוד למשחק הקודם, שבו מצב מרובה-המשתתפים פותח על ידי חברת צד שלישי בשם Certain Affinity מבלי שלאיד תהיה נגיעה בכך.
לטענת רבים, מצב זה היה "החוליה החלשה" במשחק הקודם, ועל כן איד התכוונה לפתח את מצב מרובה-המשתתפים של המשחק כך ש"יזרום" ו"יתחבר" עם הקמפיין הראשי.
תכונה נוספת שהייתה בדום 2016 והושמטה ממשחק ההמשך הייתה SnapMap, שאפשרה לשחקנים ליצור שלבים משל עצמם.
מפתחי המשחק בחרו להפנות את משאבי הפיתוח לתכנים-הניתנים-להורדה (DLCs) שכוללים גם בין היתר הרחבות עלילתיות לקמפיין.
המשחק תוכנן לצאת ב-22 בנובמבר 2019 לכלל הפלטפורמות שהוזכרו לעיל, אך בסופו של דבר יציאת המשחק נדחתה לחודש מרץ של השנה שלאחריה, והכריזו כי גרסת הסוויץ' תצא במועד מאוחר יותר.
גרסת הסוויץ' יצאה בסופו של דבר ב-8 בדצמבר 2020.
בחודש אוגוסט 2020 הכריזה בת'סדה על יציאת המשחק לקונסולות הדור הבא: פלייסטיישן 5 ו-Xbox Series X, כאשר שחקנים יוכלו לשדרג בחינם את המשחק לגרסה החדשה יותר, כל עוד רכשו את גרסת הדור הקודם.
הגרסה לקונסולות הדור הבא יצאה לאור ב-29 ביוני 2021 יחד עם עדכון לגרסת המחשב שהוסיף תמיכה בניתוב קרניים בזמן אמת.
המשחק הוקדש לזכרו של סטיבן אש, מתכנת באיד שנפטר בשנת 2019, במהלך תקופת העבודה על המשחק.
כמו קודמו, גם הפסקול של משחק זה הולחן על ידי מיק גורדון, שאף גייס מוזיקאים נודעים מסגנונות הדת' מטאל, פאוור מטאל ודום מטאל על מנת שישתתפו בתהליך הקלטת הפסקול.
עם זאת, שערורייה שליוותה את פסקול המשחק בעת שחרורו הביאה לסיום עבודתו של גורדון עם איד.
את הפסקול של חבילות ההרחבה "האלים העתיקים" הלחינו אנדרו הולשולט, שעבד קודם לכן על הפסקול של המשחק Quake Champions, יחד עם דייוויד לוי.
פסקול המשחק כולל בתוכו 59 רצועות באורך כולל של 4 שעות, 13 דקות ו-59 שניות.
הפסקול המקורי יצא לאור ב-19 באפריל 2020 לבעלי חבילת האספנים בתור הורדה דיגיטלית ועתיד גם להשתחרר לפלטפורמות הורדה והזרמת מדיה אחרות.
לאחר שחרור הפסקול הרשמי של המשחק באפריל 2020, מעריצים התחילו לשים לב להבדלים מהותיים בין הפסקול הרשמי לקובצי הסאונד של המשחק עצמו.
ההבדלים המשמעותיים היו בעיקר באיכות הסאונד שהייתה ירודה משמעותית בקובצי המשחק לעומת איכות הפסקול הרשמי, אך גם בקטעי קול רבים שעברו תהליכי עיבוד, מיקס ומאסטרינג שונים לחלוטין מאשר התהליכים שעברו קטעי האודיו ששוחררו עם הפסקול הרשמי.
מיק גורדון, המלחין, ציין בעמוד הטוויטר שלו כי מספר מועט של קטעי מוזיקה עברו מיקס על ידו בזמן הכנסתם למשחק והכחיש את מעורבותו בשערורייה.
על סמך נתוני קובצי האודיו במשחק, התברר כי האיש שהיה אחראי על רוב עבודת המיקס היה במאי האודיו של איד, צ'אד מוסהולדר.
לאחר התפוצצות הפרשה, גורדון ציין כי הוא בספק גדול לגבי המשך עבודתו עם איד.
במאי 2020, פרסם מארטי סטרטון, המפיק הראשי בחברת איד, מכתב ב-רדיט על התפתחות הפרשה.
סטרטון הסביר כי ניתן לגורדון זמן נוסף על מנת לסיים את עבודת המיקס לפסקול, והמיקסינג שביצע מוסהולדר היה בגדר "תוכנית מגירה" למקרה שגורדון לא יוכל לעמוד בזמנים.
כאשר התברר שגורדון אכן לא סיים את עבודת המיקס לפני הדדליין שנקבע לשחרור הפסקול, סטרטון הציע לגורדון לעבוד עם מוסהולדר, וגורדון אכן הסכים לכך.
גורדון שלח למוסהולדר 12 רצועות עליהן סיים לעבוד, ומוסהולדר השתמש בקובצי האודיו שמצא בקובצי המשחק, שעברו דחיסה כבדה יותר כדי להתאים ליתר אלמנטי הסאונד במשחק.
סטרטון גם כתב שאיד תמשיך לשחרר הרחבות חדשות למשחק ללא גורדון.
ב-9 בנובמבר 2022, למעלה משנתיים לאחר התפוצצות הפרשה, פרסם גורדון מאמר תגובה ארוך באתר מדיום ובו תיאר בפרוטרוט את השתלשלות העניינים מנקודת מבטו, שהובילה בסופו של דבר לשערוריית הפסקול ולסיום עבודתו עם איד.
במכתב, פירט גורדון (שעבד כפרילנסר, ולא הועסק ישירות על ידי איד) יחסי עבודה עכורים בינו לבכירי איד, ובייחוד מצד מארטי סטרטון.
יחסים אלו לטענתו התבטאו בזלזול, בהתעלמות מבקשותיו שהובילו לעיכוב בעבודתו, בהפרת חוזים והבטחות, באיומים ולחצים שהובילו את גורדון להקדיש שעות רבות מעבר למה שהוגדר עבורו בחוזה ההתחלתי (תופעה הקרויה "crunching" בתעשיית פיתוח משחקי המחשב), ולאחר יציאת המשחק והתפוצצות הפרשה, גם בלשון הרע שהתבטא במכתבו של סטרטון ב-Reddit.
מכתב זה גרם לטענתו לנזק עצום לתדמיתו ולקריירה שלו.
כמו כן, טען גורדון כי אף ניסה לפנות לחברת האם של איד, ZeniMax, על מנת שתוכל לסייע בפתרון הסכסוך, אך לטענתו טרפד סטרטון בגסות את נסיונותיו לפתור את הסכסוך בדרכי נועם תוך שימוש באיומים משפטיים.
מכתבו של גורדון גרר אחריו הפצצת ביקורות שליליות בעמוד ה-Steam של המשחק שקוראות לסטרטון לקחת אחריות על מעשיו ולהתפטר.
במאמר דעה שפורסם באתר TheGamer, נטען כי שערוריית הפסקול של "דום הנצחי" חשפה לעיני הציבור את היחס המזלזל מצד חברות הפיתוח למוזיקאים שעסוקים בהלחנת פסקול המשחק שאינם עובדים בהכרח במסגרת החברה המפתחת.
תאריך השקת המשחק, 20 במרץ 2020, נפל באותו התאריך בו היה אמור לצאת משחק נוסף, Animal Crossing: New Horizons מבית נינטנדו.
עקב הביקוש הרב לשני המשחקים, החליטו חנויות המשחקים בארצות הברית למכור עותקים פיזיים של המשחק יום לפני ההשקה הרשמית, וזאת כדי להימנע מעומסים חריגים עקב מגבלות הריחוק החברתי שאפיינו את מגפת הקורונה.
נוסף על כך, הניגוד בין אופיים של שני המשחקים עודד מעריצים של המשחקים לציין את צירוף המקרים על ידי חגיגות ייחודיות בהן "שידכו" את Doomguy, גיבור המשחק, לאיזבל, גיבורת סדרת Animal Crossing.
עוד לפני יציאת המשחק, הכריזה בת'סדה על שתי חבילות הרחבה לקמפיין לשחקן יחיד, שייצאו לאור בשנה שלאחר יציאת המשחק.
שחקן שיבחר לקנות את "מהדורת הדלוקס" של המשחק, יקבל אוטומטית גישה לשתי ההרחבות, כאשר ייצאו.
ב-8 במאי 2020, הוצגו בעמוד הטוויטר הרשמי של המשחק, שני צילומי מסך כ"טיזר" לקראת יציאת ההרחבה, וטיזר טריילר נוסף שהועלה שלושה חודשים מאוחר יותר, ב-7 באוגוסט, ליוטיוב, חשף את שם ההרחבה: "האלים העתיקים" (The Ancient Gods).
כמו כן צוין כי מדובר בחלק אחד מתוך שני חלקים שמתוכננים לצאת להרחבה.
בטיזר הוזכר כי טריילר מלא עתיד לצאת ב-27 באוגוסט במהלך לילו הראשון של יריד המשחקים Gamescom, ובטריילר המלא הוכרז על יציאת החלק הראשון לאור ב-20 באוקטובר 2020. ההרחבה נחשבת כמוצר "עצמאי", כלומר, שאין צורך להוריד את משחק הבסיס על מנת לשחק בה.
מבחינה עלילתית ההרחבה עתידה להמשיך את הסיפור מהנקודה בה הקמפיין הראשי הסתיים.
הביקורות על חבילת ההרחבה הראשונה היו אמנם טובות, אם כי פושרות יותר לעומת הביקורות על משחק הבסיס.
ממוצע הביקורות באתר Metacritic עומד על 79 לגרסת המחשב, 76 לגרסת הפלייסטיישן 4 ו-72 לגרסת האקסבוקס.
ב-7 במרץ 2021, הוכרז כי טיזר טריילר להרחבה השנייה, "האלים העתיקים – חלק 2" ייצא לאור שבוע לאחר מכן, ב-15 במרץ.
בטיזר צוין כי הטריילר המלא ישוחרר ב-17 במרץ, ובטריילר המלא הוכרז על שחרור המשחק ביום שלאחר מכן, ב-18 במרץ.
הביקורות על חבילת ההרחבה השנייה היו דומות לזו של חבילת ההרחבה הראשונה, כאשר ממוצע הביקורות ב-Metacritic עומד על 77 לגרסת המחשב, 78 לגרסת הפלייסטיישן 4 ו-77 לגרסת האקסבוקס.
+ציונים שניתנו למשחק DOOM Eternalציונים כלליים אתר ציוןMetacritic88/100 (PC)
באופן כללי, המשחק קיבל ביקורות חיוביות מאוד, כאשר ממוצע הביקורות באתר Metacritic עומד על 88 לגרסת המחשב, 87 לגרסת הפלייסטיישן ו-88 לגרסת האקסבוקס.
הביקורות שיבחו את הקמפיין לשחקן יחיד, הגרפיקה, עיצוב השלבים, מערכת הקרב, הפסקול והשיפורים הטכניים לעומת המשחק הקודם, אם כי חלקם ביקרו את הדגש המוגזם, לדעתם, שניתן על עלילת המשחק, וחלקם ביקרו את קטעי הפלטפורמה המרובים הקיימים בחלק משלבי המשחק.
מספר מבקרים, ביניהם פיל הורנשאו מאתר GameSpot ואור אייזקס מאתר GamersPack, שיבחו את הקמפיין ואת מערכת הקרב, אך ביקרו את עלילת המשחק, או לכל הפחות, את האופן בו היא סופרה לשחקן.
הורנשאו כתב כי העלילה "יותר מדי רצינית ומבלבלת", ואייזקס כתב כי "היה אפשר להעביר את העלילה בצורה טובה יותר מאשר דרך יומנים ארוכים שדי קוטעים את המשחקיות באמצע".
אחרים, דוגמת GameInformer והמגזין Vgames הישראלי, ציינו כי הנקודה החלשה במשחק היא דווקא המצב מרובה-המשתתפים אותו ציינו כ"צעד אחד אחורה מכל מה שאנחנו מכירים מהסדרה", וכ"לא הכי מעניין או מרתק".
ההחלטה להצמיד למשחק מערכת אנטי-צ'יט תוצרת Denuvo, שכוללת התקנת מנהל התקן ברמת הליבה של מערכת ההפעלה, גררה איתה הפצצת ביקורות שליליות מצד השחקנים בחנות הווירטואלית סטים, ובסופו של דבר החליטו המפתחים להסירה.
ביקורת על קריצת המשחק לאלט-רייט
מספר מבקרי משחקים אמריקניים המזוהים עם המחנה הפרוגרסיבי התייחסו לסרטון המשחקיות שהוצג בכנס QuakeCon 2018. בסרטון, ניתן לראות את השחקן מסתובב בשלב המתרחש בכדור הארץ החרב כתוצאה מפלישת השדים.
המבקרים טוענים כי עקיצות אלו מעודדות את הימין הרדיקלי בארצות הברית ובעולם ובפרט אלו התומכים בתאוריית הקשר על ההחלפה הגדולה.
מארק קרן, מעצב משחקים שעבד בעבר בחברת Blizzard והיה אחד מאנשי צוות הפיתוח של המשחק וורלד אוף וורקראפט, טען בתגובה כי
בפועל, היחס גם בקהילת הגיימרים וגם בקרב המפתחים ל"שערורייה" זו, היה לא יותר מבדיחה על חשבון המבקרים (שכונו בלעג "SJWs"), וגם לאחר יציאתו עדיין ניתן למצוא הולוגרמות שכאלו במשחק.
גם על משחק קודם שיצא תחת ידיה של בת'סדה, Wolfenstein 2: The New Colossus, הושמעו ביקורות דומות (אם כי מהמחנה הפוליטי הנגדי) על כך שהמשחק משרת את השמאל האמריקני ושכלל עקיצות מוסתרות כלפי דונלד טראמפ.
דום הנצחי היה מועמד לפרס "המשחק המבוקש ביותר" של שנת 2018 מטעם טקס פרסי "ג'ויסטיק הזהב" הבריטי.
בטקס פרסי Game Critics Awards של שנת 2019, טקס המשויך לתערוכות E3 ונערך סמוך אליהם, המשחק זכה לתוארי "משחק המחשב הטוב ביותר של השנה" ו"משחק הפעולה הטוב ביותר של השנה".
+רשימת פרסים ומועמדויות ל-DOOM Eternalשנהפרסקטגוריהתוצאהסימוכין2018פרס ג'ויסטיק הזהב 2018המשחק המבוקש ביותר2019Game Critics Awards 2019משחק המחשב הטוב ביותרמשחק הפעולה הטוב ביותר2020פרסי המשחקים 2020משחק השנההפסקול והמוזיקה הטובים ביותרעיצוב האודיו הטוב ביותרמשחק הפעולה הטוב ביותרבחירת השחקניםפרסי המשחקים של סטיםהפסקול הטוב ביותר
על פי פלטפורמת המשחקים Steam, למשחק היו מחוברים מעל ל-100,000 שחקני PC ביום השקתו, מספר כפול ממספר השחקנים המחוברים ביום ההשקה של דום 2016. גם הרווח הכולל מהשבוע הראשון היה כפול בהשוואה למשחק הקודם.
בבריטניה, המשחק הפך למשחק השני הנמכר ביותר לאחר Animal Crossing: New Horizons מבית נינטנדו, אם כי נתוני מכירות העותקים הפיזיים היו נמוכים ב-33% לעומת קודמו, דום 2016. הירידה במכירות העותקים הפיזיים היא ככל הנראה תופעת לוואי ממגבלות הריחוק החברתי שהוטלו בעקבות מגפת הקורונה.
בארצות הברית המשחק הפך למשחק השישי הנמכר ביותר לחודש מרץ 2020 (לא כולל הורדות דיגיטליות).
מכון המחקר SuperData העריכו כי בחודש הראשון ליציאתו המשחק מכר קרוב ל-3 מיליון עותקים ברחבי העולם, כמעט פי 3 מנתוני הפתיחה של דום 2016 (מכר 957 אלף עותקים בחודש הראשון ליציאתו).
נכון לחודש מאי 2020, נמכרו מעל ל-100,000 עותקים של המשחק בגרמניה.
דום היא סדרת משחקי מחשב וזיכיון מדיה מאת id Software.
סדרת המשחקים עוסקת בנחת חלל אלמוני, הידוע בקרב גיימרים בכינוי Doomguy (בתרגום חופשי: "איש האבדון" או "הבחור מדום") המשרת תחת תאגיד צבאי-תעשייתי בשם "איגוד התעופה והחלל" (Union Aerospace Corporation) ולוחם בשדים מהגיהנום ובסוגים נוספים של אל-מתים.
המשחק הראשון בסדרה נחשב אחד מחלוצי הז'אנר העתיד להיקרא בעתיד "משחקי יריות בגוף ראשון", וזאת בזכות תכונות חדשניות כגרפיקת תלת-מימד, אפשרות למשחק מרובה משתתפים ובתמיכה ביצירת הרחבות למשחק.
מאז שחרורו, בשנת 1993, נמכרו מעל ל-10 מיליון עותקים של משחקי הסדרה, והפופולריות הרבה אליה זכו המשחקים גררה עימה גם הוצאה לאור של ספרים, חוברות קומיקס, משחקי לוח, ואף שני עיבודים קולנועיים.
דמותו של הסייברדמון מסדרת המשחקים ממוקמת במקום ה-69 ברשימת הנבלים הגדולים ביותר במשחקי וידאו, לפי IGN.
תאריך יציאה ראשוני: 10 בדצמבר 1993 (MS-DOS)
פלטפורמות נתמכות: MS-DOS, סגה 32X, אטארי יגואר, SNES, פלייסטיישן 1, 3DO, סגה סטורן, גיימבוי אדוונס, Xbox 360, iOS, פלייסטיישן 4, Xbox One, אנדרואיד, נינטנדו סוויץ'
המשחק הראשון בסדרה פותח על ידי id Software והופץ על ידי GT Interactive.
המשחק, שעלילתו הפשוטה עסקה בנחת חלל אלמוני המשרת על כוכב מאדים ונאלץ ללחום בפלישה של שדים מהגיהנום, מהווה ציון דרך בתחומו בזכות שימושו בטכנולוגית דו-מימד הממומשת בצורה שמהווה אשליה שהמשחק הוא בתלת-מימד, באפשרות למשחק מרובה משתתפים ברשת מחשבים ובתמיכה ביצירת הרחבות אישיות למשחק (קובצי WAD).
המשחק, שהופץ כתוכנה שיתופית והורד על ידי כ-10 מיליון אנשים בפרק זמן של שנתיים, העלה את הפופולריות של משחקי השלבים וייסד תת-תרבות משחק שלמה של משחקי יריות בגוף ראשון, הפופולרית עד ימינו.
ב-30 באפריל 1995 איד הפיצה מהדורה מחודשת של המשחק תחת השם "דום האולטימטיבי" (The Ultimate DOOM), שכללה פרק נוסף לקמפיין לשחקן יחיד בשם "ככלות בשרך" (Thy Flesh Consumed).
בנוסף לכך, ב-22 במאי 2019, במלאת 25 שנה ליציאת המשחק, הוציא ג'ון רומרו חבילת הרחבה נוספת בשם "Sigil".
דום 2: גיהנום על כדור הארץ
תאריך יציאה ראשוני: 10 באוקטובר 1994 (MS-DOS)
פלטפורמות נתמכות: MS-DOS, מקינטוש, גיימבוי אדוונס, Xbox 360, iOS, פלייסטיישן 4, Xbox One, אנדרואיד, נינטנדו סוויץ'
משחק ההמשך פותח גם הוא על ידי id Software והופץ על ידי GT Interactive, ומשתמש באותו המנוע הגרפי ששימש את קודמו בסדרה.
מבחינה עלילתית, המשחק ממשיך את העלילה מהנקודה בה נפסקה במשחק הקודם, ובמהלכה, גיבור המשחק הקודם חוזר לביתו שבכדור הארץ, ומגלה כי השדים מהגיהנום פלשו אליו, זרעו הרס וחורבן וגרמו למותם של מיליוני בני אדם, ועליו לגלות את מקור הפלישה ולעצור אותה.
הצלחת המשחק גררה עימה חבילת הרחבה שיצאה ב-26 בדצמבר 1995 תחת השם "שלבים מתקדמים לדום 2" (Master Levels for Doom II), שכללה 21 שלבים נוספים.
תאריך יציאה ראשוני: 31 במרץ 1997 (נינטנדו 64)
פלטפורמות נתמכות: נינטנדו 64, חלונות, פלייסטיישן 4, Xbox One, נינטנדו סוויץ', Google Stadia
נחשב כהמשך רשמי של דום 2, אף על פי שלא פותח על ידי איד אלא על ידי חברה חיצונית בשם Midway Games, וממשיך את עלילתו, כאשר במשחק זה מתרכז סביב ניסיונו של גיבור שני המשחקים הקודמים לעצור ניסיון פלישה עתידי של צבאות הגיהנום אל כדור הארץ.
אף על פי שהמשחק פותח אך ורק עבור נינטנדו 64, המשחק יצא גם למחשב האישי ולקונסולות הדור השמיני ב-20 במרץ 2020, יחד עם הכותר החדש בסדרת המשחקים, בצעד ששייך "רשמית" את המשחק כחלק מהקאנון של משחקי דום.
תאריך יציאה ראשוני: אוגוסט 2004 (חלונות, לינוקס)
פלטפורמות נתמכות: חלונות, לינוקס, מקינטוש, אקסבוקס
פותח על ידי איד והופץ על ידי Activision.
זהו עיבוד מחודש ועתיר גרפיקה לעלילת המשחק המקורי, ומשתמש במנוע החדשני id Tech 4 שהציג שלל יכולות גרפיות מתקדמות.
המשחק מהווה אתחול לסדרת המשחקים, ועל כן מבטל כמעט לגמרי את אירועי הכותרים הקודמים בסדרה.
מבחינת משחקיות, דום 3 נחשב למשחק בהילוך יותר "איטי" מאשר קודמיו, ומוטיב האימה בולט בו הרבה יותר.
זהו המשחק המצליח ביותר בסדרה עד כה, עם מכירות של מעל ל-3.5 מיליון עותקים.
דום 3: תחייתו של הרוע
תאריך יציאה ראשוני: אפריל 2005 (חלונות, לינוקס)
פלטפורמות נתמכות: חלונות, לינוקס, אקסבוקס
חבילת הרחבה עצמאית לדום 3, שאינה דורשת את המשחק המקורי על מנת לפעול.
פותחה על ידי איד בשיתוף אולפן המשחקים Nerve Software למחשב האישי (Windows ולינוקס) ולקונסולת האקס בוקס.
היא שוחררה ב-3 באפריל 2005 עבור המחשב ו-7 חודשים מאוחר יותר עבור האקסבוקס.
עלילת המשחק מהווה המשך ישיר לאירועי המשחק הקודם,
תאריך יציאה ראשוני: אוקטובר 2012 (חלונות, פלייסטיישן 3, Xbox 360)
פלטפורמות נתמכות: חלונות, פלייסטיישן 3, אקסבוקס 360, NVIDIA Shield, פלייסטיישן 4, Xbox One, נינטנדו סוויץ'
מהדורה מחודשת של דום 3, והכותר הראשון שיצא בסדרה מאז שזכויות ההפצה עברו מידי Activision לידי Bethesda Softworks.
המשחק משתמש בגרסה מחודשת ומלוטשת של מנוע id Tech 4, וכולל התאמות לחומרת מחשב מודרנית, לקונסולות הדור השביעי, וכן תמיכה במשקפי תלת-מימד.
המהדורה המחודשת כוללת את דום 3, חבילת ההרחבה "תחייתו של הרוע", וכן פרק עלילתי חדש בשם "The Lost Mission".
תאריך יציאה ראשוני: 13 במאי 2016 (חלונות, פלייסטיישן 4, Xbox One)
פלטפורמות נתמכות: חלונות, פלייסטיישן 4, Xbox One, נינטנדו סוויץ', Google Stadia
פותח על ידי חברת id Software ויצא לאור על ידי Bethesda Softworks, ומהווה את הכותר המרכזי הרביעי, לאחר תהליך פיתוח ארוך ורב-מכשולים שהחל עוד ב-2007 כמשחק המשך למשחק דום 3, והחל מחדש בשנת 2011 כאתחול מחדש נוסף לסדרת המשחקים.
המשחק מהווה, למעשה, "חזרה למקורות", לאופי ולתכונות שאפיינו את משחקי הסדרה בראשיתה, תוך כדי זניחת אלמנטי האימה שאפיינו את דום 3 וגרסאותיו.
עם מכירות של מעל ל-2 מיליון עותקים ברחבי העולם (נכון ל-2017), וזכייה במספר תוארי "משחק השנה", זהו אחד מהמשחקים המצליחים ביותר בסדרה.
בדומה למשחק הראשון, עלילת המשחק מתרכזת סביב גיבור המשחק – המכונה Doom Slayer – המוצא את עצמו כבול במתקן דמוי-סרקופג בבסיס צבאי על כוכב מאדים, אליו פלשו שדים מהגיהנום, ועליו לגלות את מקור הפלישה ולעוצרה תוך כדי גילוי הסיבות שהובילו לאירועים אלו.
תאריך יציאה ראשוני: 20 במרץ 2020 (חלונות, פלייסטיישן 4, Xbox One)
פלטפורמות נתמכות: חלונות, פלייסטיישן 4, Xbox One, נינטנדו סוויץ', Google Stadia, פלייסטיישן 5, Xbox Series X
ב-20 באוקטובר 2020 יצאה חבילת ההרחבה הראשונה למשחק, "האלים העתיקים – חלק 1", הממשיכה מבחינה עלילתית את אירועי המשחק.
החלק השני להרחבה, "האלים העתיקים – חלק 2" יצא ב-7 במרץ 2021 יחד עם יציאת המשחק לקונסולות הדור התשיעי.
תאריך יציאה ראשוני: 15 במאי 2025 (חלונות, פלייסטיישן 5, Xbox Series X/S)
פלטפורמות נתמכות: חלונות, פלייסטיישן 5, Xbox Series X/S
מהווה פריקוול לאתחול מ-2016, ועלילתו מתרחשת בתקופה בה היה הדום סלייר במימד מקביל בשם "ארג'נט דינור" שם הוא מגויס למסדר אבירים ועוזר להגן על הממלכה מפני פלישת צבא השדים.
המשחק הוא הראשון מבין משחקי הסדרה בו השחקן יכול לרכוב על כלי מלחמה משוריין (מכה ענקית בשם "אטלאן") ואף על כלי טיס (יצור מכונף דמוי דרקון).
Doom RPG – יצא בספטמבר 2005 כפריקוול לדום 3 עבור טלפונים ניידים.
Doom Resurrection – יצא ב-26 ביוני 2009 למערכת ההפעלה iOS, ועלילתו מתרחשת במקביל לעלילת דום 3.
Doom II RPG – יצא בנובמבר 2009, אף הוא עבור מכשירים סלולריים (Java ME ובלקברי), ושנה לאחר מכן גם עבור iOS ו-Windows Phone.
Doom VFR – גרסת מציאות מדומה של דום 2016, שיצאה ב-1 בדצמבר 2017.
Mighty Doom – משחק לפלטפורמות הניידות (iOS ואנדרואיד) שפותח על ידי Alpha Dog Games ויצא לאור ב-21 במרץ 2023. המשחק הוא בסגנון Shoot 'em up ומתאפיין בעיצוב קריקטוריסטי (השחקן שולט על צעצוע מואנש בדמות הדום סלייר) ומשחקיות קלילה יותר משל משחקי הסדרה הראשית.
בין השנים 1995–1996, יצאה לאור סדרה של 4 ספרים המבוססים באופן רופף למדי על עלילת שני המשחקים הראשונים בסדרה.
הספרים, מאת היוצרים האמריקניים דאפיב אב יו ובראד לינהוויבר, מסופרים מנקודת מבטו של פלין "פליי" טאגרט, חייל בחיל הנחתים האמריקני שהוצב במשימה על כוכב מאדים, יחד עם חברי צוותו.
בסדרת הספרים הזו, האלמנטים המיסטיים שאפיינו את משחקי הסדרה כמעט ואינם קיימים, הגיהנום כמעט ואינו מוזכר והיצורים כנגדם בני האנוש נלחמים הם תוצרי הנדסה גנטית על ידי גזע חוצני מתקדם, ולא שדים מהגיהנום.
אף אחד מהם לא תורגם לעברית.
DOOM: Hell on Earth (דום: גיהנום על כדור הארץ) (1995)
סדרת ספרים מאת מתיו ג' קוסטלו, ששימש גם כתסריטאי עבור דום 3 וחבילת ההרחבה Resurrection of Evil, ומבוססת עליהם, אם כי בשינויים קלים.
בסדרה מופיעות דמויות לא מעטות שהופיעו בדום 3, כגון ד"ר בטרוגר, הנבל הראשי, והמפקד קלי.
גם ספרים אלו לא תורגמו לעברית.
חוברת קומיקס שנכתבה על ידי סטיב בהלינג ומייקל סטיוארט ואוירה על ידי טום גרינדברג (המאייר של סדרת "הגולש הכסוף") יצאה לאור במאי 1996 בהוצאת מארוול קומיקס.
בשנת 2004 יצא לאור משחק לוח, פרי עבודתו של מעצב המשחקים קווין וילסון, בשם Doom: The Boardgame.
מפיצת המשחק, Fantasy Flight Games, הפיצה את המשחק בשתי מהדורות: המהדורה המקורית מבוססת בעיקרה על דום 3, והמחודשת, שיצאה בשנת 2016, מבוססת בעיקרה על הכותר שיצא באותה השנה.
סרט מדע בדיוני מבית סרטי יוניברסל, המבוסס באופן רופף על סדרת המשחקים, ובפרט על דום 3. בסרט כיכבו, בין היתר, דווין "דה רוק" ג'ונסון, קארל אורבן ורוזמונד פייק.
למרות תקציב העתק שהושקע בו (בין 60 ל-70 מיליון דולר), הסרט נחשב לכישלון קופתי, עם רווחים של 58 מיליון דולר בלבד ברחבי העולם, ולביקורות שליליות.
ג'ונסון היה מועמד לפרס פטל הזהב על תפקידו בסרט.
עיבוד קולנועי נוסף, אף הוא מבית סרטי יוניברסל, ומככבים בו בין היתר איימי מנסון ודומיניק מפהאם.
הסרט, שיצא באוקטובר 2019, לא הופץ לבתי הקולנוע אלא רק למדיה הביתית (DVD ובלו-ריי).
דום אום רומאו, Dom Um Romão (3 אוגוסט 1925 – 27 ביולי 2005), היה מתופף ונגן כלי הקשה ברזילאי.
הוא נודע בזכות העיצוב האקספרסיבי שלו עם להקת הפיוז'ן Weather Report, רומאו הקליט עם אמנים שונים כמו נגן הסקסופון קנונבול אדרלי, הזמר פול סיימון, המלחין המעבד והזמר אנטוניו קרלוס ז'ובים, המוזיקאי הברזילאי חורחה בן, המלחין והזמר סרז'יו מנדז ולהקת "ברזיל 66" והזמר האמריקאי טוני בנט.
טום ג'ובים הביא אותו לנגן באולפן בו הוקלט האלבום האגדי של ג'ובים עם פרנק סינטרה בשנת 1967, " Francis Albert Sinatra & Antonio Carlos Jobim."
הוא נפטר בריו דה ז'ניירו זמן קצר לאחר שלקה בשבץ מוחי.
דום הוא סרט פעולה ומדע בדיוני אמריקני משנת 2005 המבוסס באופן רופף על סדרת משחקי הווידאו באותו שם ובפרט על המשחק השלישי בסדרה אשר יצא שנה קודם לכן.
הסרט בוים על ידי אנדז'יי ברטקוביאק והופץ על ידי סרטי יוניברסל, ובתפקידים הראשיים מככבים קארל אורבן, רוזמונד פייק ודווין ג'ונסון "דה רוק".
הסרט, שעלה לאקרנים ב-21 באוקטובר 2005, זכה לביקורות שליליות ביותר מצד מבקרי הסרטים לאחר יציאתו.
נוסף על כך, למרות תקציב עתק שהושקע בו, הנע בין 60 ל-70 מיליון דולר, גרף הסרט רק 58 מיליון דולר, ובכך נחשב לכישלון קופתי.
סרט אתחול בשם "דום: ההשמדה" (Doom: Annihilation) יצא בשנת 2019 והופץ ישירות לווידאו הביתי, אף הוא על ידי אולפני יוניברסל.
בשנת 2026, מתגלה במדבריות נבדה פורטל סודי המוביל אל כוכב מאדים.
בזכות הפורטל, מוקם מתקן מחקר על הכוכב, הממומן ומופעל על ידי "תאגיד התעופה והחלל" (UAC).
כעבור 20 שנים, חברי צוות המחקר שעל המתקן הותקפו על ידי גורם מסתורי, ואחריהם נשלח כוח של שמונה נחתים למשימת "חפש והשמד", למורת רוחו של התאגיד המנסה לשמור על סודיות הניסויים המדעיים אותם ביצע על הכוכב.
עד מהרה מגלים הנחתים כי הם, יחד עם צוות המחקר של המתקן,
לכודים על ידי יצורים מוטנטיים מפלצתיים ואוכלי אדם, תוצרי הנדסה גנטית שבוצעה בבני אדם על ידי מדעני התאגיד.
על צוות הנחתים לגלות כיצד להיחלץ מידי היצורים המוטנטיים, שכבר החלו לחסל את הנחתים ואנשי הצוות בזה אחר זה.
קארל אורבן כג'ון "ריפר" גרים - נחת בצוות ההצלה, והפרוטוגוניסט הראשי בסרט.
דווין "דה רוק" ג'ונסון כסמל אשר מאהונין המכונה "סארג'" - מפקד כוח הנחתים, ובהמשך האנטגוניסט הראשי בסרט.
רוזמונד פייק כד"ר סמנתה "סאם" גרים - מדענית ואחותו של "ריפר".
דאוביה אופארי כרורק "המשמיד" גאנון - חייל בכוח הנחתים.
בן דניאלס כאריק "גואט" פנטום - חייל בכוח הנחתים.
רזאק אדוטי כגרגורי "דיוק" שקופילד - חייל בכוח הנחתים.
ריצ'רד ברייק כדין פורטמן - חייל בכוח הנחתים.
יאו צ'ין כ"מאק" טאקאהאשי - חייל בכוח הנחתים.
אל וויבר כמארק "ילד" דנטליאן - מגויס טרי לכוח הנחתים.
רוברט ראסל כד"ר טוד קארמק - ראש צוות המחקר במתקן של UAC, האיש ששלח את קריאת המצוקה לכדור הארץ.
דקסטר פלטשר כמרקוס "פינקי" פינצרובסקי - מדען ב-UAC, ניצול המתקפה הראשונית.
בריאן סטילי כקרטיס סטאל - עובד בתאגיד שהפך למפלץ המכונה "אביר הגיהנום".
איאן יו כסנפורד קרוסבי - דובר התאגיד.
ולדיסלב דינטרה ושרה יוטון כד"ר סטיב ווילץ וד"ר ג'נה ווילץ - בני זוג ומדענים שעובדים עבור UAC.
ממוצע הביקורות באתר Metacritic עומד על ציון של 34 מתוך 100 בהתבסס על 28 ביקורות.
עם זאת, סקר דעת קהל שהוצג בפני צופים והתבצע על ידי חברת הסקרים האמריקנית CinemaScore הניב ציון ממוצע חיובי יותר, כציון B- מתוך סולם ציונים הנע בין A (הטוב ביותר) ל-F (הגרוע ביותר).
כמו כן, הסרט צוין לחיוב על ידי ג'ון קארמק, יוצר סדרת המשחקים, שאמר "אהבתי את הסרט.
אף אחד לא מצפה לאוסקר מסרט על משחק וידאו, אבל אני חושב שמדובר בסרט פעולה מספק עם הרבה רמזים משעשעים לקהילת הגיימרים".
מגזין טיים דירג בשנת 2009 את הסרט במקום החמישי ברשימת "עשרת הסרטים הגרועים ביותר המבוססים על משחקי וידאו".
כמו כן, דווין ג'ונסון היה מועמד לפרס פטל הזהב לשחקן הגרוע ביותר על תפקידו בסרט.
עבודת הפיתוח על המשחק החלה עוד ב-1994, תחת פיקוח מצד המפתחת המקורית של הסדרה, id Software.
המשחק זכה לשבחים על הגרפיקה המעודכנת ועיצוב השלבים, אך גם לביקורת על חוסר בתכונות חדשות למשחקיות ביחס למשחקים הקודמים.
עד מהרה המשחק הפך לקאלט, ונוצרה סביבו קהילת מעריצים איתנה שהוציאה במהלך השנים מספר פורטים למחשב.
הגרסה המחודשת, שיצאה בסמוך ליציאת הכותר "דום הנצחי", כללה מספר שלבים נוספים שפותחו על ידי Nightdive ונועדו "לחבר" את עלילת שני המשחקים הראשונים ביחד עם עלילת "דום הנצחי" והכותר שקדם לו, בצעד שהפך למעשה את המשחק לחלק מהקאנון העלילתי של סדרת המשחקים.
המשחקיות של דום 64 דומה לזו של שני המשחקים הקודמים בסדרה.
על השחקן להתקדם במשחק לאורך 28 שלבים שבמסגרתם השחקן נדרש להילחם במפלצות, לאגור נשק ותחמושת, למצוא מפתחות על מנת לפתוח דלתות נעולות ולהתחמק ממכשולים ומלכודות שחוסמות את דרכו אל היציאה מהשלב.
חלק מאלמנטי המשחק עודכנו לעומת המשחקים הקודמים, ובנוסף לכך הגרפיקה והמראה של כלי הנשק והאויבים שונים לעומת אלה שהוצגו במשחקים הקודמים, וייחודיים לדום 64.
כל כלי הנשק שהיו במשחק דום 2 נמצאים גם בדום 64, ובנוסף אליהם, התווסף נשק חדש שנקרא Unmaker.
ה-Unmaker הוא נשק שמשתמש באותה התחמושת כמו של רובה הפלזמה וה-BFG ומשגר צרורות של כדורי אנרגיה לעבר האויב.
על פי מסמך העיצוב "התנ"ך של דום", הנשק תוכנן במקור עבור המשחק הראשון בסדרה אך מעולם לא הופיע בו.
ניתן לשדרג את הנשק במהלך המשחק על ידי איסוף חפצים עתיקים ולהופכו לקטלני יותר על ידי הגברת מהירות כדורי האנרגיה, וגרימה לנשק לירות את כדורי האנרגיה בשלושה קווים ישרים כך שיפגעו ביותר מאויב אחד.
הנשק היה ייחודי לדום 64 ולא הופיע במשחקי דום שיצאו אחריו עד יציאתו של דום הנצחי בשנת 2020, שם הוצג נשק דומה בשם "Unmakyr".
לאחר שנחת החלל האלמוני, גיבור המשחק, הצליח לסכל את פלישת השדים מהגיהנום בשני המשחקים הקודמים, החליט "תאגיד התעופה והחלל" (UAC) לבודד את מתקני המחקר שלו על ידי הרעלתם בקרינה רדיואקטיבית קטלנית.
במשך שנים, נותרו מתקני המחקר בשיממונם עד שיום אחד לווין מכדור הארץ מצליח לקלוט תשדורת מסתורית מאחד המתקנים.
התשדורת מעידה על כך שמישהו - או משהו - הצליח לחמוק ממדיניות הבידוד של ה-UAC.
בחסות הקרינה הרדיואקטיבית, הצליחה הישות המסתורית להחזיר לחיים את כל מי שנהרג כתוצאה מהקרינה הקטלנית, בני-אדם-זומבים ושדים כאחד.
כתוצאה מכך, נשלח הנחת לעצור אותם.
לאחר שהשדים מפתים את הנחת לחזור חזרה לגיהנום, מגלה הנחת כי השדים תכננו במשך זמן רב את הפלישה לתחנת החלל.
הנחת בסופו של דבר מצליח לפלס דרכו בין השדים והמפלצות ובעזרת נשק ה-Unmaker מצליח למצוא את הישות האחראית לפלישה, המכונה "אם כל השדים", ולהרוג אותה.
הנחת מבין כי לאחר שנים של לחימה בלתי פוסקת בשדים הוא אינו מצליח לקיים חיים נורמליים על כדור הארץ, ומחליט להישאר בגיהנום מרצונו החופשי ולדאוג לכך שאף שד לא יצליח לקרוא תיגר ולצאת משם.
ב"שלבים האבודים" שנכללו עם הגרסה המחודשת מ-2020, עלילת המשחק ממשיכה לאחר ש"המעלה באוב", אחותה של "אם כל השדים", מחליטה להתנקם בשחקן ולשגר אותו חזרה אל פובוס על מנת להמשיך את הפלישה באין מפריע.
בכך הנחת מאולץ ללחום שוב בשדים ולמצוא את דרכו בחזרה לגיהנום.
בנוסף לכך ניתן למצוא בשלבים האלו פרטי עלילה שיובילו בסופו של דבר לעלילת המשחק "דום" מ-2016 ול"דום הנצחי".
המשחק זכה לביקורות חיוביות למדי, כאשר ממוצע הביקורות למשחק המקורי עומד על 73% באתר GameRankings, וממוצע הביקורות ב-Metacritic למשחק המחודש עומד על 76 לגרסת הסוויץ', 75 לגרסת הפלייסטיישן, ו-77 לגרסת האקסבוקס.
הביקורות שנכתבו על המשחק המקורי הסכימו פה אחד כי דום 64 הוא המשחק בעל הגרפיקה הטובה ביותר מבין כל משחקי דום שיצאו עד כה, וציינו לחיוב את עיצוב השלבים שתוארו כמאתגרים הרבה יותר מהשלבים שבמשחקים הקודמים.
עם זאת ציינו חלק מהמבקרים כי הגרפיקה המעודכנת והשלבים החדשים עדיין לא גורמים להרגיש למשחק כמו משחק חדש אלא יותר כמו עוד פורט ל"דום" הראשון, שנכון לזמן כתיבת הביקורות כבר זכה לפורטים עבור כל פלטפורמה אפשרית שיכלה להריץ את המשחק (מחשב אישי, פלייסטיישן, SNES, סגה סאטורן, מקינטוש ועוד).
דוּמָא הוא כפר לבנוני קטן, בנפת בתרון, בחלק הדרומי של מחוז צפון לבנון (מצפון לגבול עם מחוז הר הלבנון) הכפר נמצא כ-28 קילומטר מזרחית לעיר בתרון, כ-36 קילומטר צפון מזרח לביבלוס וכ-40 קילומטר דרומית לטריפולי.
הכפר שוכן בגובה ממוצע של כ-1,000 מטר מעל פני הים, בעמק מוקף הרים ובתיו מכוסים ברעפים אדומים.
באוקטובר 2023 נבחר הכפר על ידי ארגון התיירות העולמי UNWTO (מבין 60 מתחרים מכל רחבי העולם) וקיבל את התואר "אחד מכפרי התיירות הטובים בעולם".
בפי התושבים יש כמה הסברים אפשריים למקור השם:
המילה "דומא" נגזרה משמו של אל פיניקי.
מקור השם הוא יווני, ומשמעותו ארמון או טירה.
היישוב נקרא על שם יוליה דומנה, בתו של איש דת מחומס, שקיסר רומי נשא לאישה ובנה עבורה ארמון מפואר בכפר.
מקור המילה הוא עברי קדום ופירושו שלווה, מנוחה ורוגע.
בעבר, הכפר נקרא גם "דומא אל-חדיד" (دوما الحديد) שפירושו "דומא של הברזל", וזאת בשל שפע הברזל המצוי בסביבות הכפר והמיומנות של מסגרייה ונפחייה.
תחת שלטונו של איבארהים פאשא הוקמה תעשיית נשק שעודדה אנשים רבים מהאזור לבוא ולהתיישב בדומא.
הכפר דומא נבנה לפני כאלפיים שנה.
בסביבה הקרובה של הכפר נמצאה כתובת על סלע מתקופת הקיסר הרומי אדריאנוס (138-76), האוסרות על כריתת עצים במקום.
בכיכר העיר מונח סרקופג ועליו כתובת יוונית המתעדת שזהו מקום קבורתו של אדם בשם קסטור, שמת בשנת 317 לספירה.
במאות הראשונות לספירה הייתה דומא מקום פעיל ומשגשג ונבנו בה מקומות פולחן רבים.
אחד מהם הוא מקדש אסקלפיוס, שאבניו שימשו מאוחר יותר לבניית כנסיית סנט דומיאט (Saint Dumyat).
אפשר לראות שימוש משני באבני מקדשים עתיקים במנזרים ובכנסיות שבכפר.
מיקומה האסטרטגי על הדרך בין ההר לחוף הים הפך את דומא למקום מנוחה לשיירות שהובילו, בין היתר, עצי ארז אל החוף, שם הפיניקים השתמשו בהם לבניית ספינות.
אין תיעוד על היישוב עד המאה ה-16 ואז נוסד הכפר המודרני על ידי חמולת שלהובּ (شلهوب), חמולה נוצרית יוונית-אורתודוקסית שצאצאיה מתגוררים בכפר גם היום.
בשנת 1880 מינה ה העות'מאני ריסטם פאשה את המועצה העצמאית הראשונה לניהול דומא, בין היישובים הראשונים בהר הלבנון, שנוהלו על ידי מועצה עצמאית.
ב-1860 נפתח בדומא "בית מרקחת א-נור" הנחשב לאחד מבתי המרקחת המודרניים הראשונים בלבנט.
העוני שהיה באזור בסוף המאה ה-19 ובהמשך, הרעב הגדול של הר לבנון במהלך מלחמת העולם הראשונה גרמו לגל של הגירה מדומא, בעיקר ליבשת אמריקה.
העברות כספים של המהגרים לבני משפחתם שנותרו בכפר תרמו באופן משמעותי לחיזוק כלכלת הכפר.
בשנות ה-20, מנהיגי סוריה שהשתתפו במרד נגד השלטון המנדטורי הצרפתי, נעצרו והוגלו לדומא.
אחד מהם היה שעמד בראש הגוש הלאומי שהוביל את תהליך שחרור סוריה מעול הקולוניאליזם הצרפתי.
הכפר דומא שמר על אופיו הלבנוני המסורתי, עם בתי אבן מכוסי גגות רעפים אדומים.
בראיון שנתן ראש המועצה ב-2019, אמר: "הבתים החדשים נבנים על פי תקנות בנייה מחמירות המחייבות בנייה באבן ורעפים אדומים".
ליד השוק העתיק נמצא מוזיאון המורשת המקומית ובו, ליד השוק, מציג את ההיסטוריה של הכפר באמצעות עבודות יד מקומיות, יצירות אמנות מסורתיות, בגדים, כלים ואביזרים מסורתיים וכן צילומים של מהגרים שיצאו מדומא לחו"ל.
בשנת 2010 ממשלת לבנון הקצתה 2.68 מיליון דולר לשיפוץ השוק שנוסד בתחילת המאה השבע-עשרה והוא פעיל גם כיום ומושך תיירים רבים.
בשנת 2023 השיפוץ עדיין נמשך.
הכפר מושך תיירים רבים, הן בשל האתרים הדתיים (בכפר יש 14 כנסיות ו-5 מנזרים המתוארכים למאות קודמות) והן בשל היופי, השקט והאווירה שהוא משרה.
מאז שנת 1996 משרד התיירות הלבנוני קובע שזהו הכפר הלבנוני היפה ביותר.
בשוק המקומי יש 125 חנויות ודוכנים שבהם נמכרת תוצרת הכפר ומזכרות שונות ובכללן כלי נשק עתיקים.
חלק נכבד מהתיירים הם צאצאי המהגרים מהכפר.
בכפר מספר מקומות אירוח והמפורסם שבהם הוא בית אחוזה גדול מהמאה ה-18, ששופץ והפך לבית הארחה, תוך שימור האופי המסורתי ומשמש תיירים שמגיעים למקום.
בשנת 2014 התגוררו בדומא 2,768 בוגרים בעלי זכות בחירה לפרלמנט הלבנוני.
סביב הכפר מטעי תפוחים, דובדבנים וכרמי זיתים, שיבולם ואופן שימורם זוכים בפרסים רבים.
בנוסף לשמן זית, הכפר ידוע גם בהכנת רחת לוקום בעל טעם ייחודי וריבות מפירות המקום.
דום ימי הביניים הוא משחק וידאו בזיכיון דום שפותח על ידי חברת id Software ויצא לאור ב-15 במאי 2025 למחשב, פלייסטיישן 5 ו-Xbox Series X/S על ידי חברת Bethesda Softworks.
המשחק נחשף לציבור בתערוכת Xbox Games Showcase ב-9 ביוני 2024. המשחק הוא משחק פריקוול לסדרת האתחול של זיכיון דום, שהחלה עם יציאת המשחק דום 2016, והן משחק המשך לדום 64, כאשר מבחינה עלילתית הוא משמש מעין נקודת חיבור בין הסדרה הקלאסית (דום, דום II ודום 64) לבין סדרת האתחול.
עלילת המשחק, המתרחשת בתקופת הזמן שעבר בין עלילת דום 64 לבין עלילת דום (2016), סובבת סביב גיבור המשחק, נחת חלל המכונה "Doomguy" או "דום סלייר" במהלך שהותו במימד החוצני "ארג'נט דינור", שם הוא מגויס למסדר האבירים "Night Sentinels".
עד מהרה, הופך נחת החלל מכדור הארץ לתקוותה האחרונה של תרבות הנמצאת בסכנת הכחדה מתמדת מידי כוחות האופל של הגיהנום.
בפיתוח המוקדם של המשחק קיבל את שם הקוד "שנת אפס".
העבודה החלה על המשחק בשנת 2020. על פי דיווח בשנת 2023, המשחק הוא בהשראת ימי הביניים.
בספטמבר 2023, קיומו של המשחק הודלף באמצעות מסמכי FTC.
בתחילת 2024 החלה להסתובב שמועה על משחק חדש בעקבות הסימן המסחרי החדש של Bethesda "IDKFA", שהוא אזכור לצ'יט (קוד) ידוע בסדרה.
באפריל, 2024, טום וורן מ-The Verge דיווח שמיקרוסופט תצא בהכרזה על דום חדש בהמשך השנה.
זה אושר בחודש שלאחר מכן ב-Insider Gaming, שדיווח כי המשחק יוכרז בתערוכת Xbox Games Showcase 2024.
ביוני 2024 החברה הודיע באופן רשמי כי המשחק ישוחרר בשנת 2025.
דום אקספו ים המלח הוא מתחם בעין בוקק בים המלח שנפתח באפריל 2025, בצמוד לאזור המלונות, ומשמש לקיום ירידים, תערוכות, כנסים ואירועים נוספים.
המתחם המקורה משתרע על פני כ-5 דונם, מתנשא לגובה של 20 מטרים, יכול להכיל עד כ-5,000 אנשים ופועל בכל עונות השנה.
כמו כן, המתחם הוא מרכז הכנסים הראשון בים המלח והוא נבנה בעלות של כ-120 מיליון ש"ח.
הפרויקט נוסד על ידי איש עסקים מוטי גרין וחברת השטיח המעופף.
המתחם נקרא דום בזכות צורתו הייחודית של המבנה ככיפה לבנה גדולה המשתלבת בנוף המדברי.
אותה כיפה ייחודית משתמשת בלחץ אוויר המוזרם על ידי מדחסי ענק, מה שמאפשר מבנה ללא עמודים פנימיים.
כמו כן, הקמת המתחם היא חלק מהשקעה כוללת בפיתוח התיירותי של אזור ים המלח, במטרה להפוך את המקום למרכז תרבות ובילוי מרכזי בישראל.
פרויקטים נוספים כוללים פיתוח טיילת רציפה בין חמי זוהר לעין בוקק, הקמת מלונות נוספים ועוד.
מאז פתיחתו, הדום אירח מגוון אירועים, כולל מסיבות, כנסים ופסטיבלים, והפך לאטרקציה מרכזית באזור ים המלח.
לדוגמה, במרץ 2025 התקיים במקום פסטיבל ים תיכוני בהשתתפות אמנים מובילים.
דום בוסקו (בפורטוגזית: Clube Esportivo Dom Bosco) הוא מועדון כדורגל ברזילאי מהעיר קויאבה, בירת מדינת מאטו גרוסו.
המועדון נוסד בשנת 1925 ונחשב למועדון הכדורגל הוותיק ביותר במדינה.
מועדון הספורט "דום בוסקו" הוקם בשנת 1925. הקבוצה משתתפת באליפות מדינת מאטו גרוסו (Campeonato Mato-Grossense) מאז הקמתה.
בשנת 1958 זכתה הקבוצה לראשונה באליפות המדינה.
בסך הכול זכתה "דום בוסקו" ב-5 אליפויות מדינה, כאשר הזכייה האחרונה הייתה בשנת 1991. בנוסף, סיימה כסגנית האלופה 14 פעמים, בפעם האחרונה בשנת 1994.